'Gupta e-posse lyk eg' | Maroela Media
Die leierskap van die SAKP tydens 'n mediakonferensie in Johannesburg (4 Junie 2017). Foto: ANA/Getrude Makhafola
Die SAKP het Sondag gesê die derduisende e-posse wat na bewering toon watter groot invloed die omstrede Gupta-familie op pres. Jacob Zuma, die Suid-Afrikaanse regering en staatsinstansies het, moet dringend ondersoek word.
Blade Nzimande, sekretaris van die Suid-Afrikaanse Kommunistiese Party (SAKP), het tydens 'n mediakonferensie in Johannesburg gesê hy vind dit baie interessant dat niemand nog na vore gekom het om te sê die e-posse is vals nie. "Daar is ook geen stappe gedoen teen media wat oor hierdie e-posse berig nie. Ons neem aan daar sal prosesse wees om die aard van die e-posse vas te stel, maar hulle lyk eg," het Nzimande gesê.
Die e-posse, wat deur fluitjieblasers aan die media gelek is, is deur die ANC-Jeugliga en Andile Mngxitama van Black First Land First (BLF) as nonsens afgemaak. Mngxitama het gesê die e-posse is vals en opgemaak om die aandag af te lei van radikale ekonomiese transformasie vir swart Suid-Afrikaners.
Die e-posse het onder meer onthul hoe die Gupta-familie na bewering betaal het vir luukse oorsese reise na Dubai vir Duduzane Zuma, Zuma se seun, Anoj Singh, Eskom se hoof finansiële beampte en Ace Magashule, die Vrystaatse premier, se twee seuns. Die e-posse onthul ook dat die Guptas na bewering vir Zuma 'n R330 miljoen se herehuis in die eksklusiewe landgoed, Emirates Hills, in Dubai gekoop het. Die huis is in 2015 gekoop, dieselfde jaar wat Duduzane 'n woonstel van R18 miljoen in die Burj Khalifa gekoop het.
Singh was Transnet se hoof finansiële beampte in 2014 toe hy na bewering vier keer na Dubai gereis het en in 'n luukse suite by die Oberoi-hotel gebly het.
Nzimande het gesê Zuma en sy seun se rolle in die staatskapingbewerings is kommerwekkend. "Ons het hierdie kwessie binne die alliansie geopper en gesê in terme van die inligting wat in die openbare domein is, lyk dit glad nie goed nie. Selfs as net die helfte van daardie e-posse waar is, is dit baie ernstig. Die idee van 'n stille staatsgreep is nie vergesog nie. Maar ons sal nie die regters wees nie, daarom sê ons 'n geregtelike ondersoek moet onmiddellik gedoen word."
Nzimande het gesê die Gupta-familie se "giftige invloed" op die staat moet direk aangespreek word. "Ons soek nie net nimmereindigende praatjies nie. Ons kan nie nou rondspeel terwyl die land 'n baie ernstige probleem in die gesig staar wat dreig om ons agteruit te neem nie," het Nzimande gesê.
Jeremy Cronin, Nzimande se adjunk, het gesê hy glo daar is sake in die e-posse wat strafregtelik vervolg kan word indien die e-posse ernstig opgeneem word. "Die e-posse dui op 'n patroon, soos 'n minister wat geheime kabinetsinligting [met die Guptas] deel en dit is 'n ernstige strafregtelike oortreding. Terwyl ons wag vir die geregtelike ondersoek, is daar strafregtelike sake wat opgevolg kan word. Ons hoef nie vir 'n lang proses te wag nie," het Cronin gesê.
Hy het gesê die Valke en die Nasionale Vervolgingsgesag (NVG) moet "wakker skrik" en verby hul faksievorming kyk om die strafregtelike sake rondom die staatskapingbewerings aan te spreek.
Die SAKP en ander alliansievennote, insluitend die ANC, sal Maandag vergader om die stand van sake in die land te bespreek.
Guptas Jacob Zuma sakp
Tafelberg-lyk: Vrou se identiteit bekend
Praat praat en nog praat. Nee Nzimande en Cronin, as julle werklik so ernstig is oor die saak, sou julle reeds julleself van die ANCircus gedistansieer het. As julle werklik SA eerste stel, sou julle werk maak om verby politieke geskille tussen die opposisiepartye te kyk en in die belang van SA alle Zumanoids en hulle optrede verwerp. Hou op dreig en doen iets.
Bla bla bla praat en praat ….en net mooi NIKS gebeur nie …waneer gaan die anc opstaan vir wat reg is ? ? Nie almal kan verkeerd wees nie …so gaan die anc van skande na skande week na week. Of is almal so vrot en stem saam met al die korrupsie ….anc is net verlam ek praat nie !
Suid Afrika se mense is nie dom nie. Die tyd van "struggle" is verby…en die "struggle organization" wat ons tot hier ge-"struggle" het, se tyd is om. Nou kort ons 'n "achievement organization" om ons vorentoe te vat. Dis tyd om mense-kapitaal te ontgin, en ons land, ons ekonomie en ons toekoms aan die gang te kry…..Ons het vir te lank ge-struggle…
BLF moet ook sommer wakker skrik – dalk moet hulle begin kyk na wie die land eerste begin ontwikkel het, al wat die ANC kan ontwikkel en voortuitvat is korupsie en misdaad
Praat en praat en nog praat en ons land gaan al verder in sy peetjie!! Niks word gedoen aan al die probleme nie! Wat help praat nou?